b"\n_START_ARTICLE_\nAntoine Fran\xc3\xa7ois de Fourcroy\n_START_SECTION_\nBiografia\n_START_PARAGRAPH_\nFourcroy, fill d'un apotecari de la casa del duc d'Orleans, estudi\xc3\xa0 medicina i obtingu\xc3\xa9 el t\xc3\xadtol de doctor l'any 1780. Per\xc3\xb2 canvi\xc3\xa0 els seus interessos cap a la qu\xc3\xadmica quan fou recomanat pel seu professor de qu\xc3\xadmica per succeir Pierre Joseph Macquer (1718-1784) com a professor de qu\xc3\xadmica al Jard\xc3\xad Reial de les Plantes Medicinals. Va ser un professor excel\xc2\xb7lent i d'\xc3\xa8xit, que va obtenir fama principalment per les seves col\xc2\xb7laboracions conjuntes. Fou col\xc2\xb7laborador de l'Encyclop\xc3\xa9die m\xc3\xa9thodique._NEWLINE_Quant a la seva vida pol\xc3\xadtica, fou defensor de les idees revolucion\xc3\xa0ries. Va ser membre de la Convenci\xc3\xb3 nacional en el comit\xc3\xa8 d'instrucci\xc3\xb3 p\xc3\xbablica i, despr\xc3\xa9s, en el de salut p\xc3\xbablica. Fou tamb\xc3\xa9 Conseller d'Estat, i en aquest c\xc3\xa0rrec realitz\xc3\xa0 una important tasca com a responsable en l'establiment dels programes cient\xc3\xadfics a les escoles prim\xc3\xa0ries i secund\xc3\xa0ries.\n_START_SECTION_\nObra\n_START_PARAGRAPH_\nLes seves investigacions s\xc3\xb3n molt extenses: millor\xc3\xa0 les t\xc3\xa8cniques anal\xc3\xadtiques de Lavoisier i pos\xc3\xa0 a punt un procediment per a la separaci\xc3\xb3 del coure de l'estany._NEWLINE_Va redactar, el 1787, junt amb Lavoisier, Guyton de Morveau i Berthollet el M\xc3\xa9thode de Nomenclature Chimique un nou sistema racional per anomenar els elements qu\xc3\xadmics i els composts qu\xc3\xadmics que es mant\xc3\xa9 en l'actualitat. En aquesta obra es rebutgen els quatre elements d'Arist\xc3\xb2til (aire, aigua, terra i foc) com a entitats b\xc3\xa0siques, principis o elements, i es proporciona una nova definici\xc3\xb3 d'element qu\xc3\xadmic basada en el treballs de l'angl\xc3\xa8s Boyle: les subst\xc3\xa0ncies m\xc3\xa9s senzilles, que no poden descompondre's. Fourcroy va elaborar el cap\xc3\xadtol on es trobaven els noms nous i antics dels 55 elements qu\xc3\xadmics coneguts en aquell moment."